विश्वकीर्तिमानी ऐरी नेपाल प्रहरीमा विशेष बढुवा
नेपाल प्रहरीले क्रिकेटर दीपेन्द्रसिंह ऐरीको बढुवा गरेको छ । हालै एसियाली खेलकुदअन्तर्गत मंगोलियाविरुद्धको खेलमा विश्वकीर्तिमानी कायम राखेकाले सम्मानस्वरूप ऐरीको विशेष बढुवा गरिएको नेपाल प्रहरीका केन्द्रीय प्रवक्ता डीआईजी कुबेर कडायतले इकान्तिपुरलाई जानकारी दिए ।
काठमाडौँ — नेपाल प्रहरीले क्रिकेटर दीपेन्द्रसिंह ऐरीको बढुवा गरेको छ । हालै एसियाली खेलकुदअन्तर्गत मंगोलियाविरुद्धको खेलमा विश्वकीर्तिमानी कायम राखेकाले सम्मानस्वरूप ऐरीको विशेष बढुवा गरिएको नेपाल प्रहरीका केन्द्रीय प्रवक्ता डीआईजी कुबेर कडायतले इकान्तिपुरलाई जानकारी दिए ।डीआईजी कडायतका अनुसार ऐरीलाई नेपाल प्रहरीको नीति निर्माण समन्वय समिति(पीसीसी) को सिफारिसका आधारमा प्रहरी जवानबाट सहायक हवल्दारमा बढुवा गरिएको हो । गत असोज १० गते मंगोलियाविरुद्धको खेलमा ऐरीले ९ बलमै अर्धशतक बनाएका थिए। यो यस्तो कीर्तिमान हो, जुन अब कहिले भंग हुने छैन, बराबरमात्र हुन सक्नेछ । अर्धशतक बनाउन कम्तीमा ९ बल खेल्नैपर्ने हुनाले दीपेन्द्रको कीर्तिमान अजय बन्नेछ ।दीपेन्द्रले युवराज सिंहले १२ बलमा बनाएको अर्धशतकको कीर्तिमान उछिन्ने क्रममा लगातार ६ छक्का पनि प्रहार गरेका थिए । दीपेन्द्र १० बलमा ५२ रन बनाएका थिए । मंगोलियाविरुद्धको खेलमा नेपाली टिमले ५ वटा विश्वकीर्तिमान कायम राखेको थियो । नेपाली राष्ट्रिय क्रिकेट टोलीमा रहेका खेलाडीहरू ऐरीसहित कुशल भुर्तेल, मोहमद आरिफ शेख, ललित राजवंशी, करण केसी र गुल्सन झा नेपाल प्रहरीमा आबद्ध छन् । 